דב ינאי

ד"ר דב ינאי (רבינוביץ') (נולד בתל אביב בשנת 1940), יזם ומומחה באבחון ופיתוח של תחום משאבי אנוש.
ינאי היה ממקימי מכון "אדם - מילוא". מפתח מודל הסילבר אייס (Silver Ace) למיפוי כישורי האדם במאה ה-21.

ביוגרפיה

ינאי נקרא על שם סבו דב רבינוביץ', הבעלים של חברת "דב רבינוביץ' ובניו" שבין עבודותיו כיפת בית הכנסת הגדול ברחוב אלנבי בתל אביב. אביו, יצחק ינאי רבינוביץ', היה מראשוני המהנדסים של התעשייה הצבאית במחתרת.
בשנת 1962 יצא למסע בטרמפים של כשלוש שנים, בו הקיף את העולם, דרך אירופה, טורקיה, אירן, הודו וארצות המזרח, יפן ואמריקה. הוא נחשף לתרבויות המזרח תוך שהות במרכזים רוחניים.
בשנת 1965 התחיל את לימודיו באוניברסיטת תל אביב, במתמטיקה ופיזיקה ולאחר שנה עבר ללימודי פסיכולוגיה, פילוסופיה והארצות המתפתחות. ינאי עשה את הדוקטורט שלו בייעוץ ארגוני באוניברסיטת יורק שבארצות הברית.
בשנת 1977 נישא לד"ר אורניה ינאי שהייתה פסיכולוגית ראשית בבית החולים הדסה ומרצה באוניברסיטה העברית בירושלים.

פעילות ציבורית

את פעילותו הציבורית החל בשנת 1958 כמרכז גרעין "אלעד" בקיבוץ אלומות, אחר כך הפך אחראי על אזור חיפה והצפון בתנועת הנוער העובד והלומד. בשנת 1961 יצא במשלחת רשמית של מנהיגי הנוער הישראלי, בהזמנת שר התרבות של ממשלת צרפת ובשליחות תנועת הבונים, להפעלת מחנה קיץ בהולנד. 
ב־1968 נבחר ליו"ר התאחדות הסטודנטים בישראל, לאחר התמודדות מול אהוד אולמרט.
1968–1969 היו שנים סוערות. מרד הסטודנטים בצרפת התפשט לרחבי אירופה. ב־1968 נפגש ינאי עם דניאל כהן-בנדיט (דני האדום) וקיים מפגשים עם התאחדויות סטודנטים ותנועות סטודנטים רדיקליות. בין היתר נפגש עם טארק עלי, ממנהיגי תנועת הסטודנטים המהפכנית בבריטניה, אותו ראיין לעיתון "מצפן", ועם תאייסיר קובעה, ממנהיגי הסטודנטים הפלסטינים ששהה בכלא הישראלי.
ב־1968 נמנעה כניסתו ליוגוסלביה כאשר הוא יצא לייצג את ישראל והסטודנטים הישראלים בכנס הסטודנטים הסוציאליסטים ביוגוסלביה. נוצרה מחאה עולמית הן מצד ארגון הסטודנטים הסוציאליסטים והן מצד ממשלת ישראל.
באוגוסט 1968, עם הפלישה הסובייטית לצ'כוסלובקיה, ארגן ינאי עם התאחדות הסטודנטים, התנועה הקיבוצית ותנועת הנוער מחאה חריפה שבשיאה הפגנת סטודנטים גדולה.
ב-1969 החליטה צרפת על החמרת האמברגו הצרפתי על ישראל בעקבות הפשיטה הישראלית על שדה התעופה הבינלאומי בבירות, בעקבות זאת התארגנה הפגנת ענק בראשות דב ינאי בכיכר מלכי ישראל.
לאחר סיום הכהונה בהתאחדות הסטודנטים התמנה ב־1970 לשליח מרכזי של התנועה הציונית לקנדה לתחום הנוער והסטודנטים, ומ־1972 ריכז את מחלקת הנוער והצעירים במרכז התרבות של ההסתדרות הכללית של העובדים.
בשנות ה־90, לאחר בניה וביסוס של קבוצת "אדם", פונה ינאי לפעילות ציבורית באגודות ובארגונים. 
ב־1992–1996 נבחר ליו"ר איגוד המכונים לאיבחון תעסוקתי - במסגרת זו ייצג את מכוני האבחון מול משרד המשפטים, רשם מאגרי המידע ול.ה.ב (איגוד העצמאים) והוביל לגיבוש הקוד האתי של זכויות הנבחן. כמו כן הוא נבחר ליו"ר משותף של איל"ד – האגודה הישראלית לחקר העתיד. ב־1995 נבחר למועצת היישוב הייחודי בגליל כפר ורדים ביוזמת סטף ורטהיימר והחזיק את תיק נוער וצעירים. ב־2001 מונה ליו"ר אגודת ידידי כפר איזון, כפר ייחודי לתרמילאים ולצעירים במשבר.

קריירה

ב־1978 רכש, יחד עם אשתו, ד"ר אורניה ינאי, את ה"מכון לפסיכולוגיה שימושית". המכון הפרטי הראשון בתחומי המיון והאבחון בישראל, שהוקם על ידי חלוצת התחום בארץ - מירונה גרינברג. המכון שינה את שמו ל"מכון אדם" והתחיל להתפתח ולגדול לקבוצת חברות עם מגוון של פעילויות מקצועיות בתחומי המשאב האנושי בארץ ומעבר לים.
ב־1995 במסגרת מעבר לגליל, הקים את "תובל אדם", המרכז הראשון ל־ODT‏ (Out Door Activities) בישראל ואת "אדם בגליל" מרכז לחשיבה אחרת למנהלים במצפה אבירים.
ב־2002 הוביל את איחוד מכון אדם עם מכון מילוא להקמת מכון "אדם - מילוא".
ב־2005 מכר את חלקו ב"אדם - מילוא" והקים את חברת הייעוץ הבינלאומית "Genesis Consulting" ("ג'נסיס יועצים"), המתמחה בייעוץ לצד האנושי של הניהול, בעיקר בארצות מתפתחות הפועלות בחברות ותאגידים בבולגריה, אוסטריה, סלובניה, קרואטיה ואלבניה.
שותף לאג'נס, מהמפעילים של תוכנית אורות לתעסוקה - פרויקט ויסקונסין, ולחברת מדיטון אדם - לאבחון רפואי - פסיכולוגי.

מודל ה־Silver Ace

הספר SILVER ACE הקוד האנושי – מיפוי מקדמי ההצלחה למאה ה־21 בהוצאת אוריון, מבוסס על מודל ה־Silver Ace אותו פיתח ינאי.
המודל מציע ראיה הוליסטית של מגוון הכישורים הדרושים להצלחה ומערכות היחסים ביניהם. 
מודעות לחוזקות ולחולשות האישיות והיכולת ליצור איזון ביניהן, היא הבסיס למצוינות ולאפקטיביות אישית ומקצועית. 
במודל משתמשים חברות ותאגידים רבים בארץ ובעולם.
המודל ממפה שמונה אינטליגנציות הנחלקות ל"אונה שמאלית" ול"אונה ימנית" על פני חמישה שלבים.